kijan kon sa an enmé zèb ?! – INVESTIGATIONS MÉMORIELLES EN ARRIÈRE-PAYS WOLFOKIEN
4 juin 2017 4 juin 2017 Cyclone WOLFOK1 commentaire
an enmé zèb toubolman ! menm si an sav ki , kon yo ka di « a pa an kiraj ou ka maré fanm aw »,
si an té pé an té ké mangé zèb, bwè zèb
maten midi swè
akra zèb
kalalou zèb
kolombo zèb
kouskous zèb
dombré zèb
plantè zèb
ronm zèb
koubouyon zèb
misyé labé pa ban mwen pon losti aw ! sé zèb man vlé, sé zèb man ka soussé
moun ki enmé vyann a bèf pa sav ki jan farin yo bay bèf la yo kay fè woti
moun ki enmé somon pa sav ki jan farin yo bay pwason la yo kay fè mariné
si cochon ka manjé zèb
si bèf ka manjé zèb
an pa jen vwè bèf ka manjé kochon
pa plis ki an pa gen vwè kochon ka manjé bèf
yo di mwen lékol ki bèf kochon nonm sé té menm biten:
mamifè, nou tout ni tété, nou tout nou ka tété
mé dépi nou ni laj pou komprann sé zèb nou ka manjé zèb
zèb épi grenn, grenn épi rasin, rasin épi légiminèz, fwuy, mi sé kat mouskètè an nou !
pwa, poyo, lantiy, dombré, fouyapen, madè, ziyanm, farin mannyok, mayis,
zèb, sé sèl médikaman nou ni
zouk la bel mézanmi mé zèb la pli bèl ankó,
on solusyon sé mélanjé zouk épi zèb,
il est où, il est où le bonheur, il est là
si vyann té tèlman bon yo té ka bay viandox ba sé ti moun la, on bibwon ji a vyannn
mé non yo ka ba yo zépina, yo ka ba yo bouwé vant yo épi zépina, épi pwa,
aprésa dépi ti moun la vinn fè dan yo ka oubliyé sé zèb la, yo ochan dèyè vyann, considiré vyann sété an médikaman jan a vicks
man pé ké diw ayen si ou ba ti moun aw on zé on jou, on ti móso vyannaché on lot jou mé vyann toulé jou
stèk, biftèk, ronmstèk, filé, pavé, woti, kotlèt, chatobriyan, kotdevo, seldanyo, sotédvo, rozbif, blé, sényan, apwen, chawkitri, janbon, anbourgé, bavèt, fofilé, chawolé, touwnèdo, tawtaw, bouwginyon, sosison, paté, toulé jou,
maten midi swè awa, jézimarijozèf !
san konté moun ki ka manjé chyen, moun ki ka manjé, moun ki ka bwè san, moun ki ka manjé sotrèl, moun ki ka fri zotolan, moun ki ka woti chat, moun ki ka fè bouden épi fwa gra a rat, moun ki ka manjé bonda foumiwouj, moun pou ki sa kroupyon a poul sé on délikatès, an kavya, moun ki ka fè konfiti épi laké zandoli, jis ni moun ki ka fè chodo épi zèl a ravèt, man pa ka di zot pa fè sa, pa manjé sa, si i bon diy bon, manjé manjé a zot, apa sa an ka palé, pa fé mwen di sa an pa di, sa an ka di sé zot pa bizwen egzajéré, sé menm bèt menm pwèl ki ronm ki sigarèt, tout vis bon mé pa fósé asi la dóz: à consommer avec modération
sé pou sa lè yo rivé a laj trantan a yo yo pa ka rivé fè ti moun, yo féba, yo flègèdè, kó la ja lass pran fé, grenn la pa ka pé, koko la pa ka pé, yo pa ni fós anko, bay la pouri, i pa ka pitt anko two fó, mé i ja byen pouri andidan ! Pwason ka pouri an tèt, nonm é fanm ka pouri paw laké ! I kon yo ka i « a pa menm jou féy tonbé an dlo i ka pouri », « a pa menm jou ou manjé tè ou ka mô anflé »
aló ki jan ou pé expliké mwen, kijan on pèwdefamiy kijan on manman ni kouraj ay dépansé onlo sak lajan olyé i ay chaché zèb
pou achté an kilo béf kochon ou kabrit
pou achté an liv kouliwou ou an dèmi liv zófi !
Manjé zèb, boug manjé zèb, ba sé ti moun la zèb, bon zèb
fèy lozey anmè, fèy dachin, fèy kréson, fèy kristofin, fèy patatdous, fèy jiromon
fèy zépina, fèy mannyok, fey radi, fey léti, fey pisanli, manjé zèb, ti boug manjé zèb tifiy,
persi, siv, koryann, ten, rozmarin,
fèy pouwpyé sé pa sélman zèb a lapin, pin pin
fèy chadon béni sé pa sélman zèb a kochon, chon chon
fey mouzanbé sé pa sélman zèb a poul, pou poul
fèy bwaden sé pa sélman zèb a kanna, nana
fèy paryétè sé pa sélman zèb a bèf, bébéf
fèy gonbo sé pa sèlman zèb à mouton, tonton
féy kalalou sé pa sèlman féy a bourik, ri rik
féy mant sé pa sélman zèb a raccoon, koo coon
si fanm té zèb, nonm té ké brwoutéy tout lanné
si nonm té zèb, fanm té ké brwoutéy tout lannézèb ni on lot vantaj
yo pa ka fè diférans ant
bèf ki enmé kochon
kochon ki enmé nonm
nonm ki enmé nonm fanm ki enmé nonm
nonm ki enmé fanm, fanm ki enmé fanm,
kochon kin enmé kochon, kabritt ki enmé griv, kok ki enmé rakoun, paloud ki enmé mangous
Zèb pa ka fé diférans,
sé pou sa moun ki kwayan, moun ki ka kwè an zèb, moun kon mwen ki enmé zèb,
san ki ka koulé an venn an nou pa wouj kon diven, i vè koulé zèb
sé pou sa nou pa pè pon soukouyan ki enmé san véwmiyon
sé pou sa nou ka ri gwo ri lè on dowlis ka fè simagré
kon zèb pa ni mwajen
zèb pa ka fè jé, awa,
zèb pa ka fè jé
akra zèb, bèf, bourik, chadon béni, dasheen, dowlis, fanm, feuillages, fouyapen, gonbo, herbages, kabrit, kalalou, kalalou zèb, ko, kochon, kolombo zèb, koryann, koubouyon zèb, kouliwou, kouskous zèb, mouton, mouzanbé, nonm, paryétè, plantè zèb, pouwpyé, pwason, rakoun, ronm zèb, rozmarin, somon, soukouyan, vyann, zèb, zofi
Une réflexion sur “kijan kon sa an enmé zèb ?!”
[…] J’adorerais à Mayotte. On peut aussi avec ces brèdes, ces feuillages, ces herbages, quoi, ces zèb, on peut préparer avec du lait de coco un mataba coco . eh bien non brèdes ne vient […]